DÔVODOVÁ SPRÁVA

KONTEXT NÁVRHU

1. Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii (EGF), sú stanovené v nariadení Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006[1] (ďalej len „nariadenie o EGF“).

2. Belgické orgány podali žiadosť EGF/2014/011 BE/Caterpillar o finančný príspevok z EGF v dôsledku prepúšťania v spoločnosti Caterpillar Belgium S. A. v Belgicku.

3. Po preskúmaní tejto žiadosti Komisia v súlade so všetkými uplatniteľnými ustanoveniami nariadenia o EGF dospela k záveru, že podmienky na udelenie finančného príspevku z EGF sú splnené.

ZHRNUTIE ŽIADOSTI

Žiadosť o podporu z EGF || EGF/2014/011 BE/Caterpillar

Členský štát || Belgicko

Dotknutý(-é) región(-y) (úroveň NUTS 2) || Hainaut (B32)

Dátum podania žiadosti || 22. 7. 2014

Dátum potvrdenia prijatia žiadosti || 4. 8. 2014

Dátum žiadosti o dodatočné informácie || 24. 7. 2014

Termín na poskytnutie dodatočných informácií || 16. 9. 2014

Termín na dokončenie posúdenia || 9. 12. 2014

Kritérium zásahu || článok 4 ods. 1 písm. a) nariadenia o EGF

Hlavný podnik || Caterpillar Belgium S. A.

Odvetvie(-a) hospodárskej činnosti (divízia NACE rev. 2)[2] || divízia 28 („Výroba strojov a zariadení i. n.“)

Referenčné obdobie (štyri mesiace) || 1. január 2014 – 30. apríl 2014

Počet prepustených osôb alebo prípadov ukončenia činnosti počas referenčného obdobia (a) || 663

Počet prepustených osôb alebo prípadov ukončenia činnosti pred referenčným obdobím alebo po ňom (b) || 367

Celkový počet prepustených osôb (a + b) || 1 030

Celkový odhadovaný počet dotknutých prijímateľov || 630

Rozpočet na personalizované služby (v EUR) || 1 964 713

Rozpočet na vykonávanie EGF[3] (v EUR) || 73 378

Celkový rozpočet (v EUR) || 2 038 090

Príspevok z EGF (60 %) (v EUR) || 1 222 854

POSÚDENIE ŽIADOSTI

Postup

4. Belgické orgány podali žiadosť EGF/2014/011 BE/Caterpillar 22. júla 2014, t. j. do 12 týždňov od dátumu splnenia kritérií zásahu uvedených ďalej. Komisia zaslala prvý súbor otázok belgickým orgánom 24. júla 2014 a potvrdila príjem žiadosti do dvoch týždňov od dátumu predloženia žiadosti, a to 4. augusta 2014. Členský štát poskytol dodatočné informácie do šiestich týždňov od dátumu potvrdenia prijatia žiadosti. Termín 12 týždňov od prijatia úplnej žiadosti, do ktorého by Komisia mala dokončiť svoje posúdenie súladu žiadosti s podmienkami na poskytnutie finančného príspevku, uplynie 9. decembra 2014.

Oprávnenosť žiadosti

Dotknuté podniky a prijímatelia

5. Žiadosť sa týka 1 030 pracovníkov prepustených v spoločnosti Caterpillar Belgium S. A., ktorá pôsobí v hospodárskom odvetví klasifikovanom v rámci divízie 28 NACE Rev. 2 („Výroba strojov a zariadení i. n.“). K prepúšťaniu v dotknutej spoločnosti došlo v belgickom regióne na úrovni NUTS[4] 2 Hainaut (BE32).

Kritériá zásahu

6. Belgické orgány podali žiadosť podľa kritérií zásahu uvedených v článku 4 ods. 1 písm. a) nariadenia o EGF, v ktorom sa vyžaduje minimálne 500 prepustených pracovníkov alebo samostatne zárobkovo činných osôb, ktoré ukončili činnosť v referenčnom období štyroch mesiacov v jednom podniku v jednom členskom štáte.

7. Referenčné obdobie štyroch mesiacov trvalo od 1. januára 2014 do 30. apríla 2014.

8. Žiadosť sa týka 663 pracovníkov prepustených[5] v spoločnosti počas referenčného obdobia štyroch mesiacov.

Stanovenie počtu prepustených pracovníkov a prípadov ukončenia činnosti

9. Počet prepustených pracovníkov sa vypočítal takto:

– 661 od dátumu individuálnej výpovede zo strany zamestnávateľa, ktorou pracovníka prepúšťa alebo ukončuje jeho pracovný pomer;

– 2 od dátumu ukončenia pracovného pomeru de facto alebo uplynutia lehoty, na ktorú bol uzavretý.

Oprávnení prijímatelia

10. Okrem už uvedených pracovníkov zahŕňajú oprávnení prijímatelia aj 367 pracovníkov prepustených po referenčnom období štyroch mesiacov. Títo pracovníci boli prepustení po všeobecnom oznámení o plánovanom prepúšťaní 28. februára 2013. Možno preukázať jednoznačnú príčinnú súvislosť s touto udalosťou, ktorá viedla k prepúšťaniu počas referenčného obdobia, keďže všetky prípady prepúšťania sa týkajú toho istého procesu znižovania výroby.

11. Celkový počet oprávnených prijímateľov je preto 1 030.

Súvislosť medzi prepúšťaním a významnými zmenami v štruktúre svetového obchodu v dôsledku globalizácie

12. Spoločnosť Caterpillar má vo svete vedúce postavenie vo výrobe strojov a príslušenstva potrebných na výstavbu a prevádzku baní. Na účely preukázania súvislosti medzi prepúšťaním a ukončením činnosti a významnými štrukturálnymi zmenami v usporiadaní svetového obchodu v dôsledku globalizácie Belgicko uvádza, že spoločnosť Caterpillar bola výrazne ovplyvnená znižujúcim sa dopytom po tomto type výrobkov v Európe, čo viedlo k premiestneniu značnej výrobnej kapacity do tretích krajín. Podnik Caterpillar Gosselies sa špecializuje na montáž automobilov, výrobu komponentov, spájkované sústavy a štruktúry. Jeho výrobky sú zamerané výhradne na európske stavebné a ťažobné odvetvie. Táto situácia vystavuje závod zmenám špecifickým pre tieto odvetvia a okrem toho je spoločnosť ovplyvnená výkyvmi týkajúcimi sa výrobných vstupov. Tieto zmeny sa preto vyskytujú v predchádzajúcich i nadväzujúcich činnostiach:

– Predchádzajúce činnosti: Oceľ a kovové výrobky v Európe čelili ťažkostiam v dôsledku silnej konkurencie zo strany rozvíjajúcich sa ekonomík a roky 2009 až 2013 boli poznačené zatvorením mnohých podnikov v EÚ. Okrem toho ceny európskej ocele výrazne vzrástli.

– Nadväzujúce činnosti: Hlavní zákazníci skupiny Caterpillar sú zo stavebného a ťažobného odvetvia. Osobitosti týchto odvetví na európskej úrovni čiastočne vysvetľujú rozhodnutie o reštrukturalizácii týkajúce sa závodu Gosselies, konkrétne dlhodobé účinky krízy z roku 2009 v stavebnom a ťažobnom odvetví.

Tieto trendy viedli k poklesu podielov na trhu závodu Caterpillar Gosselies a ku klesajúcej konkurencieschopnosti voči konkurentom z iných častí sveta.

13. Podľa údajov uvedených belgickými orgánmi sa výrobné závody Caterpillar nachádzajú v blízkosti svojich trhov, čo vysvetľuje súvislosť medzi vývojom na európskom a celosvetovom trhu a zníženie počtu pracovných síl v Gosselies. Od roku 2007 skupina Caterpillar založila závody v rozvíjajúcich sa ekonomikách v Ázii a Latinskej Amerike a jej rast súvisí predovšetkým s týmito trhmi. Najmä podiel predaja spoločnosti Caterpillar v Ázii sa v rokoch 2007 až 2013 viac než zdvojnásobil. Súvisí to s celkovým rastom ázijských ekonomík, najmä čínskej a indickej, a stavebného priemyslu v týchto krajinách. Na druhej strane, hlavný trh pre spoločnosť Caterpillar Gosselies predstavuje Európska únia, pričom tento trh závisí od verejných a súkromných investícií do infraštruktúry v Európe, ktoré sa nedávno znížili. To podľa belgických orgánov pomáha vysvetliť, prečo už aj tak klesajúci objem nových objednávok prudko klesol v roku 2011 o ďalších 40 %.

14. V odvetví „Výroba strojov a zariadení i. n.“ bolo doteraz podaných 12 žiadostí o finančný príspevok z EGF, pričom 6 z nich súviselo s globalizáciou týkajúcou sa obchodu a 6 s celosvetovou finančnou a hospodárskou krízou.

Udalosti, ktoré spôsobili prepúšťanie a ukončenie činnosti

15. Udalosti, ktoré viedli k prepúšťaniu, súvisia s rozhodnutím spoločnosti Caterpillar z 28. februára 2013 o znížení svojej výrobnej činnosti z dôvodu podstatne vyšších výrobných nákladov v Európe. V porovnaní s inými závodmi je závod Gosselies v Belgicku menej ziskovým a dovoz do Európy z Ázie je teraz lacnejší než výroba v Európe. Následne spoločnosť vypracovala podnikateľský plán na zníženie činnosti závodu Gosselies, čo vedie k strate 1 030 pracovných miest. Toto rozhodnutie bude mať priamy negatívny vplyv na viacerých nadväzujúcich výrobcov, pre ktorých je spoločnosť Caterpillar najdôležitejším dodávateľom.

Očakávané účinky prepúšťania na miestne, regionálne a celoštátne hospodárstvo a zamestnanosť

16. Podľa údajov z apríla 2014 prepúšťanie v spoločnosti Caterpillar sa odrazilo v 4 % zvýšení uchádzačov o zamestnanie v regióne Charleroi. Avšak zníženie výroby závodu Gosselies povedie aj k viacerým prípadom prepustenia zamestnancov u subdodávateľov, ktorého rozsah zatiaľ nie je známy, pretože úplný vplyv zníženia výroby na miestne hospodárstvo sa ešte len ukáže. Aktívne obyvateľstvo v regióne Charleroi v apríli 2014 pozostávalo z 218 817 osôb, z ktorých 36 793 bolo nezamestnaných (17 %). Znížením výroby spoločnosti Caterpillar v Gosselies sa v regióne Charleroi výrazne zvýši miera nezamestnanosti (o celý percentuálny bod). Zníženie výroby spoločnosti Caterpillar vo Valónsku by sa malo posudzovať z hľadiska veľmi zložitej situácie na trhu práce v regióne, ktorý je tradične veľmi závislý od priemyselnej výroby. Pri pohľade na celé výrobné odvetvie v oblasti Charleroi zamestnanosť klesla v rokoch 2007 až 2012 o 15,3 %. Vo Valónsku bola služba FOREM schopná v roku 2013 ponúknuť o 16 % menej pracovných príležitostí než v roku 2012, keď už došlo k poklesu ponúknutých pracovných miest.

17. Mnoho nezamestnaných osôb má nízku kvalifikáciu (59 % nemá vyššie sekundárne vzdelanie) a 43 % bolo nezamestnaných viac ako 2 roky. Miera zamestnanosti v Charleroi je s 52,26 % takisto jedna z najnižších vo Valónskom regióne (56,75 % vo Valónskom regióne).

18. Hoci počet spoločností, ktoré začali postup hromadného prepúšťania v Belgicku, zostal v roku 2012 relatívne stabilný, a v rokoch 2010 až 2012 ich bolo menej ako 100, v roku 2013 sa zvýšil na 140. Odvetvia metalurgie a spracovania kovov boli najviac postihnuté, pričom tri štvrtiny všetkých prepustených pracovníkov v roku 2013 pochádzali z týchto odvetví[6]. Predovšetkým región Charleroi zaznamenal zvýšenie počtu konkurzov, zatvorení podnikov a reštrukturalizácie; od roku 2012 došlo k strate 1 892 pracovných miest.

Dotknutí prijímatelia a navrhované opatrenia

Dotknutí prijímatelia

19. Počet dotknutých prijímateľov, v prípade ktorých sa očakáva, že sa zúčastnia na opatreniach, sa odhaduje na 630. Rozdelenie týchto pracovníkov podľa pohlavia, štátnej príslušnosti a vekovej skupiny:

Kategória || Počet dotknutých prijímateľov

Pohlavie: || muži: || 607 || (96 %)

|| ženy: || 23 || (4 %)

Štátna príslušnosť: || občania EÚ: || 630 || (100 %)

|| pracovníci, ktorí nie sú občanmi EÚ: || 0 || (0 %)

Veková skupina: || 15 – 24 rokov: || 42 || (7 %)

|| 25 – 29 rokov: || 64 || (10 %)

|| 30 – 54 rokov: || 411 || (65 %)

|| 55 – 64 rokov: || 113 || (18 %)

|| nad 64 rokov || 0 || (0 %)

Oprávnenosť navrhovaných opatrení

20. Personalizované služby, ktoré sa majú poskytnúť prepusteným pracovníkom, pozostávajú z týchto opatrení:

Prechod do iného zamestnania:

– Podpora/poradenstvo/integrácia. Tento súbor služieb vychádza zo štandardných činností, ktoré realizuje oddelenie zodpovedné za prechod do iného zamestnania. Tieto služby bude zabezpečovať tím zložený zo zamestnancov služby FOREM (projektový manažér, špecializovaní poradcovia) v spolupráci so zástupcami bývalých pracovníkov pôsobiacimi ako „sociálni pomocníci“ (accompagnateurs sociaux), ktorých úlohou je povzbudzovať pracovníkov, aby využívali opatrenia, a pomáhať im pri vybavovaní administratívnych úkonov. Na uľahčenie kontaktov medzi pracovníkmi sú služby poskytované všetkým pracovníkom spoločne v určených priestoroch. Služby tvoria tri druhy činností: i) informovanie všetkých pracovníkov o metódach hľadania zamestnania (ako napísať životopis a žiadosť o zamestnanie, ako využívať internetové zdroje atď.), vysvetlenie platných pracovných predpisov (týkajúcich sa presunu na iné pracovisko, nezamestnanosti, pracovnej zmluvy, dôchodku), zvyšovanie povedomia o diskriminácii, prezentácia povolaní a odvetví, ktoré majú potenciál atď.; ii) individuálne pohovory s poradcom zo služby FOREM (audit zručností, kariérna dráha, usmernenia týkajúce sa odbornej prípravy atď.); iii) slobodný a otvorený prístup k nástrojom na hľadanie zamestnania (IT vybavenie s pripojením na internet, telefón, špecializované dokumenty atď.). Toto opatrenie sa bude týkať všetkých 630 pracovníkov, ktorým je pomoc určená, na maximálne obdobie 24 mesiacov.

– Uľahčenie hľadania zamestnania. FOREM bude takisto vykonávať špecifické činnosti na uľahčenie hľadania zamestnania a na prekonanie ťažkostí pri prechode do iného zamestnania. Patria sem stretnutia prepustených pracovníkov s potenciálnymi zamestnávateľmi (zladenie ponuky a dopytu týkajúcich sa zamestnania), návštevy podnikov, stretnutia s náborovými pracovníkmi v súvislosti s prípravou na pracovný pohovor a výmeny skúseností s inými pracovníkmi, ktorí už boli preškolení alebo si našli zamestnanie po hromadnom prepúšťaní.

Odborná príprava a rekvalifikácia:

– Integrovaná odborná príprava: Rôzne typy kurzov odbornej prípravy by sa mohli poskytnúť (v závislosti od typu kurzu) buď prostredníctvom služby FOREM alebo odborných stredísk (centres de compétences) alebo organizácie IFAPME. Ako prvý krok budú zamestnanci služby FOREM pomáhať každému účastníkovi stanoviť si svoje pracovné ciele a vybrať si jeden z troch modulov odbornej prípravy. Pracovníci, ktorí by sa mohli rekvalifikovať na povolanie podobné tomu, ktoré vykonávali v spoločnosti Caterpillar, by mohli buď absolvovať špecifický alebo špecializovaný modul (40 hodín), aby prispôsobili a aktualizovali svoje spôsobilosti, alebo doplnkový kurz vedúci k získaniu novej kvalifikácie (320 hodín), ktorý by pracovníkom umožnil uchádzať sa o pracovné miesto na novej pozícii v tomto priemyselnom odvetví. Na rekvalifikáciu do úplne inej oblasti činnosti by pracovníci mohli absolvovať kurz odbornej prípravy (v priemere 960 hodín), aby získali spôsobilosti potrebné na výkon takéhoto povolania. Na konci každého modulu odbornej prípravy je možné nové zručnosti posúdiť a zdokumentovať. Podľa typu odbornej prípravy a charakteru spôsobilostí účastníci získajú buď formálne uznanie zručností (t. j. osvedčenie o spôsobilosti), osvedčenie o účasti (v prípade spôsobilostí alebo povolaní, pre ktoré neexistuje žiadne formálne uznanie), alebo potvrdenie zručností (v prípade zručností a spôsobilostí nadobudnutých mimo formálnych kurzov odbornej prípravy). Formálne uznanie zručností sa overuje skúškami, po ktorých sa udelí tzv. „Potvrdenie o zručnostiach nadobudnutých po absolvovaní odbornej prípravy“ ( Certificat des Compétences Acquises en Formation – CECAF). Zručnosti sa overujú skúškami, po ktorých sa udelí osvedčenie o spôsobilosti (titres de compétences).

– Odovzdávanie skúseností: Skúsení pracovníci si môžu zdokonaliť zručnosti a vedomosti tým, že sa stanú učiteľmi alebo školiteľmi v oblasti technického vzdelávania. Služba FOREM a združenia z rôznych oblastí technického vzdelávania vypracujú osobitný modul na zvýšenie informovanosti a činnosti pred odbornou prípravou, ktorý má podporiť určitých pracovníkov, aby sa nechali vyškoliť a stali sa učiteľmi odbornej prípravy. Súčasťou tohto modulu bude poskytovanie špecifických informácií, technickej pomoci, organizácia stretnutí s odborníkmi z praxe a návštevy závodov. Modul bude trvať osem týždňov a bude určený pre približne 10 pracovníkov.

Podpora podnikania:

– Podpora na zakladanie podnikov: Pracovníkom, ktorí uvažujú o založení vlastného podniku, sa poskytne poradenstvo a podpora zo strany poradcu pre zakladanie podnikov zo služby FOREM. Táto podpora zahŕňa dve hlavné činnosti: i) spoločné informačné stretnutia na zvýšenie informovanosti o príležitostiach na zakladanie podnikov, na poskytovanie informácií o legálnych aspektoch a opatreniach na podporu zakladania podnikov; ii) individuálne pohovory so zainteresovanými pracovníkmi s cieľom preskúmať ich projekt a skontaktovať ich s organizáciami podporujúcimi podnikanie a s poskytovateľmi služieb. Poradca bude úzko spolupracovať s oddeleniami zodpovednými za prechod do iného zamestnania s cieľom pomôcť pracovníkom s ich podnikateľskými projektmi. Na informačných stretnutiach sa očakáva účasť približne 50 pracovníkov a okolo 15 by sa ich malo zúčastniť na pohovoroch a následných činnostiach.

– Podpora spoločných projektov: Pracovníkom, ktorí by uvažovali o založení „sociálneho“ podniku spoločne ako skupina, poskytne poradenstvo a podporu špecializovaná konzultantská spoločnosť (vybraná prostredníctvom výzvy na predkladanie ponúk) a oddelenie zodpovedné za prechod do iného zamestnania. Táto podpora zahŕňa informačné a osvetové zasadnutia týkajúce sa zakladania podnikov a základných riadiacich zručností, ako aj poradenstvo pri zakladaní podniku (napr. vypracovanie podnikateľského plánu, vypracovanie stanov, marketing atď.). Na pokrytie počiatočných nákladov takýchto podnikateľských projektov sa môžu poskytnúť granty. Pracovníci musia predložiť žiadosť, v ktorej sa opisuje projekt (napr. odborné zručnosti a skúsenosti pracovníkov, štúdia uskutočniteľnosti, finančná analýza, trhový potenciál, vyhliadky rastu, sociálno-ekonomické prínosy atď.). Podporný výbor oddelenia zodpovedného za prechod do iného zamestnania, ktorý združuje zástupcov zamestnávateľov, odborových zväzov, ako aj služby FOREM, túto žiadosť posúdi a rozhodne o udelení grantu. Každý pracovník zapojený do projektu môže získať grant vo výške 5 000 EUR (pričom sa tieto prostriedky musia rozdeliť medzi všetkých pracovníkov, ktorí sa do projektu zapájajú). Granty sa môžu použiť na nákup zariadení, tovarov, na propagáciu, poradenstvo, odbornú prípravu atď. Konzultačná spoločnosť bude spravovať granty a informovať službu FOREM o využití výdavkov (faktúry a podporné doklady). Očakáva sa, že sa na tomto opatrení zúčastní približne 80 pracovníkov, pričom sa pracovníkom udelí päť podporných grantov.

21. Tu opísané navrhované opatrenia predstavujú aktívne opatrenia trhu práce v rámci oprávnených opatrení stanovených v článku 7 nariadenia o EGF. Tieto opatrenia nenahrádzajú pasívne opatrenia sociálnej ochrany.

22. Belgické orgány poskytli požadované informácie o opatreniach, ktoré sú pre dotknutý podnik povinné na základe vnútroštátneho práva alebo podľa kolektívnych dohôd. Potvrdili, že finančný príspevok z EGF nenahrádza žiadne z týchto opatrení.

Odhadovaný rozpočet

23. Odhadované celkové náklady sú 2 038 090 EUR, z čoho 1 964 713 EUR tvoria výdavky na personalizované služby a 73 378 EUR tvoria výdavky na činnosti súvisiace s prípravou, riadením, informovaním a propagáciou, kontrolou a vykazovaním.

24. Celková výška finančného príspevku požadovaného z EGF je 1 222 854 EUR (60 % celkových nákladov).

Opatrenia || Odhadovaný počet účastníkov || Odhadované náklady na účastníka (v EUR)* || Odhadované celkové náklady (v EUR)*

Personalizované služby (opatrenia podľa článku 7 ods. 1 písm. a) a c) nariadenia o EGF)

Prechod do iného zamestnania: (Orientation professionnelle) – Podpora/poradenstvo/integrácia (Reconversion/Insertion) – Uľahčenie hľadania zamestnania (Dynamisation de la recherche d’emploi) || 630 150 || 2 167 300 || 1 365 313 45 000

Odborná príprava a rekvalifikácia: (Formations) – Integrovaná odborná príprava (Formations intégrées) – Odovzdávanie skúseností (Transmission d'expérience) || 210 10 || 2 030 300 || 426 400 3 000

Podpora podnikania: (Aide à la creation d'emploi) – Podpora na zakladanie podnikov (Autocreation d'emploi individuelle) – Podpora spoločných projektov: (Soutien à l'emergence de projets colletifs) || 50 80 || 900 1 000 || 45 000 80 000

Medzisúčet (a): || – || 1 964 713

(100,0 %)

Príspevky a stimuly (opatrenia podľa článku 7 ods. 1 písm. b) nariadenia o EGF)

|| Medzisúčet (b): || – || 0

|| (0,0 %)

Opatrenia podľa článku 7 ods. 4 nariadenia o EGF

1. Prípravné činnosti, riadenie, kontrola a vykazovanie || – || 29 578

2. Informovanie a propagácia || – || 43 800

Medzisúčet (c): || – || 73 378

(3,6 %)

Celkové náklady (a + b + c): || – || 2 038 090

Príspevok z EGF (60 % celkových nákladov) || – || 1 222 854

*Zaokrúhlené hodnoty

25. Belgické orgány potvrdili, že investičné náklady na samostatnú zárobkovú činnosť, založenie podniku a prevzatie zamestnancov nepresiahnu 15 000 EUR na prijímateľa.

Obdobie oprávnenosti výdavkov

26. Belgické orgány začali poskytovať personalizované služby dotknutým prijímateľom 1. apríla 2014. Výdavky na opatrenia uvedené v bode 20 sú preto oprávnené na získanie finančného príspevku z EGF od 1. apríla 2014 do 22. júla 2016.

27. Belgickým orgánom začali vznikať administratívne výdavky na vykonávanie EGF 1. januára 2014. Výdavky na činnosti súvisiace s prípravou, riadením, informovaním a propagáciou, kontrolou a vykazovaním budú preto oprávnené na finančný príspevok z fondu EGF od 1. januára 2014 do 22. januára 2017.

Doplnkovosť s opatreniami financovanými z vnútroštátnych prostriedkov alebo prostriedkov Únie

28. Zdroje vnútroštátneho predbežného financovania alebo spolufinancovania sú tieto: Vykonávané opatrenia budú predbežne financované službou FOREM. Oddelenia zodpovedné za prechod do iného zamestnania, odborná príprava poskytovaná službou FOREM a jej partnermi sú spolufinancované Valónskym regiónom.

29. Belgické orgány potvrdili, že uvedené opatrenia, ktoré dostávajú finančný príspevok z fondu EGF, nedostanú finančný príspevok aj z iných finančných nástrojov Únie. Finančná podpora z ESF bola poskytnutá na projekt (EnTrain – En Transition-Reconversion-Accompagnement), ktorého cieľom je rozvíjať pedagogické metódy pre oddelenia zodpovedné za prechod do iného zamestnania. Výsledky tohto projektu by mohli byť užitočné pri vykonávaní plánovaných opatrení.

Postupy konzultácií s dotknutými prijímateľmi alebo ich zástupcami, alebo sociálnymi partnermi, ako aj miestnymi a regionálnymi orgánmi

30. Belgické orgány uviedli, že koordinovaný balík personalizovaných služieb bol vypracovaný po konzultáciách s dotknutými prijímateľmi a so sociálnymi partnermi.

31. Uvedené opatrenia sú výsledkom mnohých diskusií a prípravných zasadnutí, ktoré sa konali od februára 2014 do júna 2014 s rôznymi zainteresovanými sociálnymi partnermi.

32. Oddelenie zodpovedné za prechod do iného zamestnania (cellule de reconversion) bolo osobitne zriadené ako súčasť právnych povinností spojených s postupom hromadného prepúšťania. Oddelenie zodpovedné za prechod do iného zamestnania riadi výbor, ktorý združuje zástupcov valónskych verejných služieb zodpovedných za zamestnanosť a odbornú prípravu, ako aj službu FOREM, odbory a odvetvové organizácie odborného vzdelávania.

Systémy riadenia a kontroly

33. Žiadosť obsahuje podrobný opis systému riadenia a kontroly, ktorý špecifikuje povinnosti zainteresovaných subjektov. Riadiaci výbor, zložený zo všetkých organizácií zapojených do vykonávania opatrení v rámci EGF, zabezpečuje následné monitorovanie a koordináciu. Finančný príspevok z EGF budú riadiť a kontrolovať tie isté subjekty ako v prípade ESF. Jeden subjekt v rámci agentúry ESF Federácie Valónsko-Brusel (predtým Francúzske spoločenstvo Belgicka) bude vystupovať ako riadiaci orgán a iný nezávislý subjekt v rámci agentúry ESF ako platobný orgán. Generálny sekretariát Federácie Valónsko-Brusel bude vystupovať ako certifikačný orgán a FOREM ako sprostredkovateľ.

Záväzky poskytnuté zo strany dotknutého členského štátu

34. Belgické orgány poskytli všetky potrebné uistenia, že:

– sa v prístupe k navrhovaným opatreniam a ich vykonávaniu budú dodržiavať zásady rovnakého zaobchádzania a nediskriminácie,

– boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania,

– si prepúšťajúce podniky v prípadoch, keď po prepúšťaní pokračujú v činnostiach, splnili svoje právne záväzky, ktoré sa vzťahujú na prepúšťanie, a prijali primerané opatrenia na zabezpečenie svojich zamestnancov,

– navrhované opatrenia nebudú predmetom finančnej podpory z iných fondov alebo finančných nástrojov Únie a zabráni sa dvojitému financovaniu,

– navrhované opatrenia budú dopĺňať opatrenia financované zo štrukturálnych fondov,

– finančný príspevok z EGF bude v súlade s procesnými a hmotnými pravidlami Únie o štátnej pomoci.

VPLYV NA ROZPOČET

Návrh rozpočtu

35. EGF neprekročí maximálnu ročnú sumu 150 miliónov EUR (v cenách z roku 2011), ako sa to stanovuje v článku 12 nariadenia Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020[7].

36. Po preskúmaní žiadosti v súvislosti s podmienkami stanovenými v článku 13 ods. 1 nariadenia o EGF a s ohľadom na počet dotknutých prijímateľov, navrhované opatrenia a odhadované náklady, Komisia navrhuje mobilizovať z fondu EGF sumu 1 222 854 EUR, ktorá predstavuje 60 % celkových nákladov na navrhované opatrenia, s cieľom poskytnúť finančný príspevok v súvislosti so žiadosťou.

37. Navrhované rozhodnutie mobilizovať EGF prijmú spoločne Európsky parlament a Rada, ako sa stanovuje v bode 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[8].

Súvisiace akty

38. Súčasne s predložením tohto návrhu rozhodnutia o mobilizácii EGF Komisia predloží Európskemu parlamentu a Rade návrh na presun sumy vo výške 1 222 854 EUR do príslušného rozpočtového riadku.

39. Zároveň s prijatím tohto návrhu rozhodnutia o mobilizácii EGF Komisia prijme rozhodnutie o finančnom príspevku prostredníctvom vykonávacieho aktu, ktorý nadobudne účinnosť v deň, keď Európsky parlament a Rada prijmú navrhované rozhodnutie o mobilizácii EGF.

Návrh

ROZHODNUTIE EURÓPSKEHO PARLAMENTU A RADY

o mobilizácii Európskeho fondu na prispôsobenie sa globalizácii podľa bodu 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2014/011 BE/Caterpillar)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006[9], a najmä na jeho článok 15 ods. 4,

so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[10], a najmä na jej bod 13,

so zreteľom na návrh Európskej komisie,

keďže:

(1) Európsky fond na prispôsobenie sa globalizácii (EGF) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu vážnych štrukturálnych zmien v štruktúre svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy, ktorou sa zaoberá nariadenie (ES) č. 546/2009[11], či z dôvodu novej svetovej finančnej a hospodárskej krízy, a pomôcť im pri ich opätovnom začleňovaní na trh práce.

(2) EGF nesmie prekročiť maximálnu ročnú sumu 150 miliónov EUR (v cenách z roku 2011), ako sa stanovuje v článku 12 nariadenia Rady (EÚ, Euratom) č. 1311/2013.

(3) Belgicko 22. júla 2014 predložilo žiadosť o mobilizáciu EGF v súvislosti s prepúšťaním[12] v spoločnosti Caterpillar Belgium S. A. v Belgicku a doplnilo ju o dodatočné informácie, ako sa uvádza v článku 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z EGF podľa článku 13 nariadenia (EÚ) č. 1309/2013.

(4) Preto by sa v súvislosti so žiadosťou predloženou Belgickom mal mobilizovať EGF s cieľom poskytnúť finančný príspevok vo výške 1 222 854 EUR,

PRIJALI TOTO ROZHODNUTIE:

Článok 1

V rámci všeobecného rozpočtu Európskej únie na rozpočtový rok 2015 sa z EGF mobilizuje suma vo výške 1 222 854 EUR vo forme viazaných a platobných rozpočtových prostriedkov.

Článok 2

Toto rozhodnutie sa uverejní v Úradnom vestníku Európskej únie.

V Bruseli

Za Európsky parlament Za Radu

predseda predseda

[1] Ú. v. EÚ L 347, 20.12.2013, s. 855.

[2] Nariadenie Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30.12.2006, s. 1).

[3] V súlade s článkom 7 ods. 4 nariadenia (EÚ) č. 1309/2013.

[4] Nariadenie Komisie (EÚ) č. 1046/2012 z 8. novembra 2012, ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS), pokiaľ ide o zasielanie časových radov pre nové regionálne členenie (Ú. v. EÚ L 310, 9.11.2012, s. 34).

[5] V zmysle článku 3 písm. a) nariadenia o EGF.

[6] Zdroj: Národná banka Belgicka, správa za rok 2013.

[7] Ú. v. EÚ L347, 20.12.2013, s. 884.

[8] Ú. v. EÚ C 373, 20.12.2013, s. 1.

[9] Ú. v. EÚ L 347, 20.12.2013, s. 855.

[10] Ú. v. EÚ C 373, 20.12.2013, s. 1.

[11] Ú. v. EÚ L 167, 29.6.2009, s. 26.

[12] V zmysle článku 3 písm. a) nariadenia o EGF.